Man vas ná rooftog in Johannesburg se middestadArgieffoto ŉ Man is in hegtenis geneem kort nadat ŉ groep verdagtes Maandagaand drie mense in Johannesburg se middestad beroof het. Ao. Xoli Mbele, polisiewoordvoerder, het Dinsdag gesê ŉ groep van sewe mans is op kringtelevisie afgeneem toe hulle op twee mans en ŉ vrou toegeslaan het. “Die slagoffers het saam geloop toe die groep hulle omsingel het. Die verdagtes het die slagoffers gewurg en hul selfone en geld gesteel voordat hulle gevlug het,” het Mbele gesê. Die verdagte is 10 minute later aangekeer. Hy moet Woensdag in die Johannesburg-landdroshof verskyn. Die polisie is steeds op soek na die ses ander verdagtes.